Ccfawat d umezruy sbeyinen-d yall tamsalt i tt-mellal-d temeṭṭut di tudert-is n yall ass ayen i tt-yesawaḍen si leǧil ɣer wayeḍ ama s timawit akken iɣ-d-ḥekun zik neɣ s tira akken i neqqar di tektabin yettwarun. Imi aṭas imusnawen ama d izayriyen neɣ d ibaraniyen i dyefkan timuɣliwin-nsen ɣef wazal tesɛa temeṭṭut taqbaylit d wamek i ttelḥa-d amecwar n ddunit-is d temuḥqranit iɛeddan fell-as ladɣa di tallit-nni taqburt, ayagi umbaɛd mi ixedmen tizrawin d inadiyen-nsen deg wennar, ama deg uḥric n tusna n temetti neɣ deg uḥric n tusna n wemdan, ger-asen ad d-nef Hanoteaux, id-imeslayen ɣef tmuḥqranit tɛac temeṭṭut taqbaylit di twacult-is d izarfan is-yettwakessen, dɣa yenna-d deg wawal-is d akken: «Tameṭṭut taqbaylit ur tesɛi ara azref d lqima di temetti, tenḥaf mačči d kra, tettwaḥqar, ur tesɛi ara azref deg wayen ara d-yeǧǧ baba-s, ula mi ara ad yeḥḍer ad tezweǧ ur tesɛi ara azref i wakken ad dtenṭeq acku, tettuɣal d taɣawessa ara yenzen di suq.»1 Ma yella d H. Genevois yenna-d d akken: «Tamḥuqranit n temeṭṭut tettedu-d yid-s si tlalit-is, ass-mi ara d-tellal teqcict, iɣelli-d ṭṭelam di lḥara ttrunt ula d tasariwin, kulec d asemmaḍ.»2 Daɣen amusnaw-agi si tama-s yettwali d akken tameṭṭut mačči alama meqret a ttḥeqren, seg ma ad teldi allen-is ar ddunit nettat ur tneṭeq ara, tettwaɛfes ddaw uḍar.